मारा गया असम का 'वीरप्पन', अपने ही गिरोह के लोगों ने मारी गोली
पुलिस ने कहा कि खेंगपीबुंग इलाके में समूह के सदस्यों के बीच हुई झड़प में मांग्गिन खोल्हो उर्फ वीरप्पन मारा गया।
दीफू. असम में प्रतिबंधित संगठन यूनाइटेड पीपल्स रिवॉल्यूशनरी फ्रंट का कथित कमांडर और वीरप्पन के नाम से मशहूर उग्रवादी मांग्गिन खोल्हो रविवार को मारा गया । असम पुलिस के अनुसार उसकी हत्या कर दी गई। पुलिस के अनुसार, उसके अपने ही गिरोह के कुछ लोगों ने गोली मार दी जिससे उसकी मौत हो गई।पुलिस ने कहा कि खेंगपीबुंग इलाके में समूह के सदस्यों के बीच हुई झड़प में मांग्गिन खोल्हो उर्फ वीरप्पन मारा गया।एक पुलिस अधिकारी ने कहा, "कुछ मुद्दों को लेकर उनके बीच तीखी नोकझोंक हुई और लोगों ने एक-दूसरे पर गोलियां चला दीं। इस घटना में वीरप्पन की मौत हो गई।" उन्होंने बताया कि उग्रवादी के शव को पोस्टमॉर्टम के लिए दीफू मेडिकल कॉलेज एवं अस्पताल भेजा गया है।